Sundhedsstyrelsen anbefaler, at børn på to til seks år bliver vaccineret mod influenza, men det deler vandene hos forældrene til dem, det handler om.

En ting er, at Sundhedsstyrelsen anbefaler, at man får børn i alderen to til seks år vaccineret, en anden ting er, hvad danskerne selv siger til, hvorvidt deres unge poder skal vaccineres. - Jeg tror umiddelbart ikke, vi tager imod vaccinen, jeg tror børn sagtens kan håndtere den sygdom, siger Kim Lynggaard fra Brønderslev. Emma Kjær Christensen fra Nørresundby er mere positivt indstillet over for vaccinen til de helt unge, selvom det er meget nyt. - Jeg tror, vi tager imod vaccinen, men det er jo en nyhed fra i dag, så det har vi faktisk ikke taget stilling til endnu. Ifølge Sundhedsstyrelsen kan en stor del af alle influenzatilfælde i Danmark undgås, hvis landets cirka 300.000 børn i aldersgruppen bliver vaccineret. Vaccinen mod influenza gives til børn som næsespray af to omgange. Årsagen til, at netop de to til seksårige er målgruppen for den nye anbefaling, er, at det særligt er børn, som spreder influenza. Sundhedsstyrelsen anerkender, at børn som med coronavirus sjældent bliver alvorligt syge af influenzavirus. De understreger dog samtidig, at sygdommen er mere alvorlig, end mange tænker over.